SZAKMAI ÖSSZEFOGLALÓ

Martonvásár Város Önkormányzat Képviselő-testületének a településkép védelméről szóló 5/2018. (IV.11.) önkormányzati rendelete módosításához

A településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII.15.) Korm. rendelet (a továbbiakban: R.) 9.§ felhatalmazása alapján, a településkép védelméről szóló 5/2018. (IV.11.) önkormányzati rendelet (továbbiakban TKR) módosításának szükségességét a következőkben összefoglalt érvek indokolják:

1. Általánosságban igaz, hogy a TKR módosítása során a meglévő előírásoknál szigorúbb előírások kerültek megfogalmazásra. A szigorítás célja a megváltozott jogszabályi környezetben a városkép fokozott védelme, s annak érvényesítése a településképi eljárások során.
2. A településképi szempontból meghatározó területek (MT-k) vonatkozásában a homlokzatszínezés és tetőhéjalás megengedett színhasználata kis mértékben változott, ennek során – az 1. pontban foglalt indoklással összhangban – a város fő közlekedési tengelyei mentén szigorúbb színhasználatot ír elő a rendelet.
3. A rendelet – a településképi arculati kézikönyv (TAK) ajánlásaihoz igazodó módon – nagyobb mértékű eltérésre ad lehetőséget a tető formája, a tetőhajlásszög, továbbá a tetőhéjalás anyag- és színhasználata terén, mely esetekben az utcaképi (városképi) illeszkedést a helyi építészeti tervtanács vagy a város főépítésze vizsgálja.
4. A megváltozott jogszabályi környezet, valamint az ezzel összhangban megalkotott helyi építészeti tervtanácsról szóló önkormányzati rendelet előírásai következtében szükségessé vált az egyes településképi eljárási szabályok módosítása is. Ennek során a fő cél szintén az egységes utca- és városkép megőrzése volt, így a módosítás következtében az eljárások (szakmai konzultáció, településképi véleményezés, településképi bejelentés, településképi kötelezés) valamennyi, a város közigazgatási területén végzett építési tevékenységre kiterjednek
5. A rendelet módosításai a TAK ajánlásaival összhangban, a TAK-ban foglalt jó példákat szem előtt tartva kerültek kidolgozásra.

2025. április 9.

Bérczi Szabolcs

főépítész